КъБР-м фIэкIыпIэ зимыIэ медицинэ страхованэмкIэ и щIыналъэ фондым и Iэтащхьэ Литовченкэ Татьянэ
«Кавказ» серием хыхьэу, Котляровхэ Викторрэ Мариерэ къыдагъэкIащ «Покорение Эльбруса» зыфIаща я тхылъыщIэм и япэ томыр.
Литовченкэ Татьянэ Тхылъыр ягъэхьэзырын хуей щIэхъуам, абы ихуам теухуауэ Котляров Виктор жеIэ: «Iуащхьэмахуэ и дахагъэм узыIэпешэ, пагагъэ зыхыуигъащIэу удехьэх. Дыгъэр къыщыушкIэ, и бзийхэр а къурш уардэм тхъуэплъу щолыд, махуэм ар ху-жьыбзэщ, мазэгъуэ жэщым къащхъуэ-фIыцIафэщ. Iуащхьэмахуэр — ар щIыуэпсым и налкъутщ! КъэхутакIуэ Ленц Эмил 1829 гъэм жиIауэ щытащ: «Тенерифе хытIыгухэм я лъагапIэ уэсылъэхэр щыслъэгъуа дакъикъэм нэр абыхэм сфIытедият, арщхьэкIэ абыхэми я дахагъэр Iуащхьэмахуэ телъыджэм и теплъэм пэхъуфынукъым!»
Кавказым щыпсэу лъэпкъхэм мы бгым къару къызэрымыкIуэхэр далъагъуу щытащ. Абы къыхэкIыу хуэфэщэн фIэщыгъи игъуэтащ. Къэбэрдейхэр а лъагапIэм «IуащхьэмахуэкIэ» йоджэ, балъкъэрхэм «Минги Тау» , адыгейхэм «Iуащхьэ маф» жаIэ, осетинхэм — «Уро-хох» (бгы хужь), къэжэрхэм — «Джинн-падишах» («бгыхэм я тепщэ»), куржыхэм — «Ял бузи». Дуней псом зы къурши щыIэкъым апхуэдиз фIэщыгъэ иIэу — ари хэIэтыкIауэ, ину Iууэ.
ЦIыхум Европэм щынэхъ лъагэ Iуащхьэмахуэ къызэригъэIурыщIэфам теухуауэ тхыдэм куэд хэтщ. Ахэр лIыгъэрэ хахуагъэкIэ гъэнщIащ. ЗэрытщIэщи, япэ дыдэу Iуащхьэмахуэ дэкIар генерал Эммануэль къызэригъэпэща экспедицэ цIэрыIуэм хэта адыгэлI Хьэшыр Чыларщ.
1829 — 1917 гъэхэм Iуащхьэмахуэ бгым щыIащ урыс, хамэ къэрал альпинисту 174-рэ. Абыхэм ящыщ куэдым хъыбар хьэлэмэтхэр къащIэнащ, ахэрщ Котляровхэ я тхылъыщIэм лъабжьэ хуэхъуар.
«Покорение Эльбруса» тхылъыр къызэIудох «Европэм щынэхъ лъагэ бгыр — справочнэ къыдэкIыгъуэхэмкIэ» Iыхьэмрэ «Iуащхьэмахуэ теухуа Кавказ хъыбархэр» тхыгъэмкIэ. Ахэр зэхуэзыхьэсыжар къэхутакIуэ Фарфоровский Сергейщ.
Лэжьыгъэм хэхуащ «Путешествие в Крым, на Кавказ, Грузию, Армению, Переднюю Азию и Константинополь в 1829 — 1830 гг.» тхылъым и Iыхьэхэр. Щыгъуазэ дохъу Жан-Шарль де Бесс цIэмкIэ нэхъ яцIыху, Венгрием щыщ зыплъыхьакIуэ, щIэныгъэлI Бешш Янош Кавказ дзэ линием и зауэлIхэм я унафэщI Эммануэль и экспедицэм зэрыхэтари. Гупым абы щыгъуэм Iуащхьэмахуэ и хъуреягъыр къызэхиплъы-хьат.
Ардыдэм хэтащ щIэныгъэлI цIэрыIуэ (физик, химик, метролог) Купфер Адольф. ИужькIэ абы итхыжащ «Доклад… о путешествии в окрестностях горы Эльбрус на Кавказе, предпринятом по приказу его Императорского величества» лэжьыгъэр. Абыи урыс тхыдэдж Потто Василий итха «На Эльбрусе и Арарате» тхыгъэми уеджэну гъэщIэгъуэнщ.
Инджылыз альпинистхэу Фрешфильд Дугласрэ Гроув Флоренс Кроуфордрэ щIэцIэрыIуэри къыхощ лэжьыгъэм. Япэр Iуащхьэмахуэ и къуэкIыпIэ лъэныкъуэм 1868 гъэм и гъэмахуэм, етIуанэр — 1874 гъэм бгым и къухьэпIэм дэкIахэщ. А тIуми тхылъ гъэщIэгъуэнхэр литературэм къыханащ: «Путешествия по Центральному Кавказу и Башану, включая посещение Арарата и Тавриза и восхождения на Казбек и Эльбрус» зи фIэщыгъэмрэ «Холодный Кавказ» тхылъымрэ. Япэ тхылъым и Iыхьэхэр зэридзэкIауэ щытащ Пятигорск щыщ Гориславский Игорь.
Iуащхьэмахуэ и бгы къуапитIми япэу дэкIар урыс топограф, альпинист Пастухов Андрейт. Абыи и гукъэкIыжхэр итщ тхылъыщIэм.
Котляров зэщхьэгъусэхэм щыгъуазэ дащI 1880 гъэм къыщыщIэдзауэ афIэкIа къыдамыгъэкIыжа «Эльбрус, его отроги и ущелья» лэжьыгъэм. Ар и Iэдакъэ къыщIэкIат Кавказыр куууэ зыджа къэхутакIуэ Динник Николай.
Илъэси 110-рэ дэкIауэ традзэжа «Эльбрус» тхыгъэми и мыхьэнэр ноби кIуэдакъым. Сысоев Виталий Михаил и къуэм ар щитхым (1900) гурэ псэкIэ лэжьыгъэм бгъэдыхьауэ къыщIэкIынт. Урысейм и щIыналъэхэр зыджхэм я зэгухьэныгъэмрэ Кавказ бгы обществэмрэ хэтхэм я гукъэкIыжхэми узыIэпашэу уоджэ.
Iуащхьэмахуэ теухуауэ Котляровхэ Викторрэ Мариерэ къызэщIакъуэжа тхыдэм, бгыр къэзыхьэхуа цIыхухэм жаIэжахэм «Покорение Эльбруса» тхылъыщIэр ягъэлъапIэ. Апхуэдэуи абы итщ XIX лIэщIыгъуэм псэуа урыс сурэтыщIхэм (Верещагин Василий, Айвазовский Иван, Занковский Илья, Ярошенкэ Николай, Оболенский Николай, Куинджи Архип, нэгъуэщIхэми) Iуащхьэмахуэ траухуа я лэжьыгъэхэри.
Мыгувэу къыдэкIынущ тхылъым и етIуанэ Iыхьэр, «Постижение Эльбруса» зыфIащар.
КЪАНЩАУЭ Мэлычыпхъу.
